Vrou in hof ná paddood van huiswerker | Netwerk24
Deur Mike van Rooyen 12 September 2018 21:07
Die vrou van 'n sakeman van Bloemfontein het in die Bloemfonteinse streekhof op 'n aanklag van strafbare manslag verskyn ná 'n tref-en-trap-ongeluk waarin die vermoorde Natasha Mans (41) se huiswerker dood is.
Natasha Koen (35) van Frans Kleynhanslaan, Groenvlei, se verhoor is deur landdros Piet Bester tot 16 November uitgestel.
Natasha Koen buite die verkeershof in Bloemfontein.Foto: MLUNGISI LOUW
Die polisie-ondersoek na die dood van Alinah Matsioaelwa in die vroeë oggendure van 9 September is nog nie afgehandel nie.
Die polisie het vroeër gesê hulle ondersoek ook die moontlikheid dat Alinah se lyk ná die ongeluk verskuif is.
Koen, geklee in 'n netjiese swart langbroek en baadjie, het die hele tyd in die hof styf langs haar man, Steph, gesit, totdat haar saak geroep is en sy in die beskuldigdebank gaan staan het.
Haar man het sy eie onderneming en sy werk glo saam met hom.
Die wit Ford Mustang waarmee sy glo gery het, behoort aan hom. Wrakstukke van die motor is op die toneel gevind, wat ook daartoe gelei het dat sy opgespoor is.
Na verneem word, is hul luukse huis nie baie ver van die ongelukstoneel af nie.
Die polisie het vroeër gesê DNS-monsters is ook op die motor gevind. Die motor se neus en ligte was erg beskadig en daar was bloed op.
* Die polisie sê Alinah en haar man was op pad terug van 'n kuierplek in die omgewing toe die man moeg geword en langs die pad gaan lê en slaap het.
Alinah het aangestap en is toe deur die motor getref. Haar man het waarskynlik later verby haar lyk gestap sonder om te besef wat gebeur het.
Lede van die militêre polisie het glo daarop afgekom en die polisie laat weet.
* Alinah en haar man, saam met wie sy Saterdag voor haar dood gekuier het, bly op die erf waar Mans en haar vriend, Dennis Casten, gebly het. Mans se lyk is op 13 Junie op Casten se erf gevind.
Alinah se dood kom sowat drie maande ná die raaiselagtige verdwyning van Mans vir wie sy as huiswerker gewerk het.
Mans het daardie dag spoorloos verdwyn en is waarskynlik dieselfde dag vermoor. Niemand is nog weens die moord in hegtenis geneem nie.